ઇજનેર કૃતવર્ત પહેલાં તો સ્તબ્ધ થઈ ગયો હતો. તેની પાસે તો કહેવા જેવું કંઈ હતું જ નહીં, પરંતુ પેલો કિશોર કંઈક બબડી રહ્યો હતો. ધ્રુજતા અવાજે એણે ફાંસીના માંચડા પાસે ઊભેલા કમાન્ડન્ટને મનાવવાનો પ્રયત્ન કર્યો. “હું કોઈ સામ્યવાદી નથી, કમાન્ડન્ટ. હું તો સામ્યવાદને ધિક્કારું છું. એ તો માત્ર ગીતો જ હતાં. સાધારણ ગીતો.” ક્રેકોવના જ એક યહૂદી કેદી હ્યુબેનસ્ટોકે અગાઉ કોઈક ગુનામાંથી મુક્તિ મળવાના બદલામાં જલ્લાદનું કામ સ્વીકાર્યું હતું. તેણે કિશોરને સ્ટૂલ પર ઊભો રાખીને તેના ગળામાં ગાળિયો નાખ્યો. એ જાણતો હતો કે એમોન મનોમન એવું જ ઇચ્છતો હતો, કે સૌથી પહેલાં એ કિશોરને ફાંસી આપી દઈને એની દલીલો બંધ કરાવી દેવી! જલ્લાદે કિશોરના પગ નીચેનો લાકડાનો ટેકો પાટું મારીને ખસેડી દીધો, એ સાથે દોરડું જ તૂટી ગયું! ગુંગળામણ અનૂભવતો, ભૂખરો પડી ગયેલો કિશોર ગળામાં ગાળિયા સાથે એમોનના પગમાં પડી ગયો. એ હાલતમાં પણ એમોનના પગમાં માથું પછાડતો, તેના પગને વળગીને એ વિનંતી કર્યે રાખતો હતો. સમર્પણની આ તો આખરી હદ હતી! છેલ્લા કેટલાક મહિનાઓથી એમોને જે રાજાશાહી અમલમાં મૂકી હતી, તેને કિશોરના આ વર્તનને કારણે ફરી-ફરીને સમર્થન મળી રહ્યું હતું! હાજરી માટે ટોળે વળેલા લોકોના મોંમાંથી અન્ય કોઈ અવાજને બદલે, રેતના ઢૂવા વચ્ચેથી નીકળતા હોય એવા સિસકારા નીકળી રહ્યા હતા; અને એ સિસકારાની વચ્ચે એમોને પોતાના હોલ્સ્ટરમાંથી પિસ્તોલ કાઢીને પગમાં આળોટી રહેલા કિશોરને પાટું મારીને દૂર હડસેલ્યો, અને તેના માથામાં એક ગોળી ધરબી દીધી…